***IZVLEČEK IZ OBVESTILO ZA JAVNOST***

**ZASEDAL SVET RCERO LJUBLJANA**

**Ljubljana, dne 11. 9. 2013**

**Člani Sveta ustanoviteljev in Sveta RCERO Ljubljana so se na seji seznanili s poročilom o stanju projekta RCERO Ljubljana.**

Zasedal je Svet ustanoviteljev in Svet RCERO Ljubljana. V Svet RCERO je vključenih 17 občin, in sicer občine Ljubljana, Brezovica, Dobrova-Polhov Gradec, Dol pri Ljubljani, Horjul, Medvode, Škofljica, Ig, Velike Lašče, Domžale, Kamnik, Mengeš, Komenda, Trzin, Lukovica, Moravče in Vodice.

Člani Sveta RCERO Ljubljana so se seznanili z aktivnostmi na projektu RCERO Ljubljana in okvirnim terminskim načrtom izgradnje objektov za predelavo odpadkov v okviru projekta RCERO Ljubljana, v katerega je vključenih že skoraj 700.000 prebivalcev.

Izvajalec del, Strabag AG in Strabag Umweltanlagen GmbH, je z deli začel oktobra 2012. Porušili so staro avtopralnico in objekt za skladišče nevarnih gospodinjskih odpadkov, odstranili del ceste in izvedli predobremenitve terena. Julija 2013 so dokončali gradnjo nadomestnih objektov – pralnice tovornjakov s periščem težke mehanizacije in skladišča nevarnih frakcij odpadkov. Oba objekta že imata uporabno dovoljenje in sta v uporabi za potrebe odlagališča in zbiranje odpadkov.

Junija 2013 je bila na Agencijo Republike Slovenije za okolje (ARSO) predana vloga za izdajo okoljevarstvenega soglasja (OVS) in za spremembo okoljevarstvenega dovoljenja (OVD) Odlagališča Barje zaradi gradnje novih objektov.

V okviru postopka izdaje okoljevarstvenega soglasja za nadgradnjo Regijskega centra za ravnanje z odpadki (RCERO) Ljubljana z objekti za obdelavo odpadkov (MBO) je potekala javna razgrnitev dokumentacije, in sicer od dne 9. 9. 2013 do dne 8. 10. 2013 na sedežu ARSO v Ljubljani.

Svet RCERO Ljubljana se je seznanil tudi s potencialnimi nevarnostmi, ki grozijo projektu pri tehnični izvedbi. Resna grožnja projektu je spreminjanje okoljske zakonodaje v okviru Ministrstva za kmetijstvo in okolje – na primer osnutek *Uredbe o predelavi biološko razgradljivih odpadkov* in uporabi komposta ali digestata. Predpis, ki je še v pripravi, namreč uvaja določene zahteve, ki so tehnološko neizvedljive in pogodbeno nedogovorjene ter v nasprotju s prakso preostalih držav članic EU.

Vsi sklepi so bili sprejeti soglasno.

**Javno podjetje Snaga, d. o. o.**

Povšetova ulica 6

1000 Ljubljana